פירוש נוסף ערך זה עוסק ברב ופוסק ספרדי ודיין. אם התכוונתם למשמעות אחרת, ראו יעקב יוסף (פירושונים).

הרב **יעקב יוסף** (18 באוקטובר 1946, כ"ג בתשרי ה'תש"ז – 12 באפריל 2013, ב' באייר ה'תשע"ג) היה ראש ישיבת "חזון יעקב", רב שכונת גבעת משה בירושלים, דיין, פוסק, חבר עיריית ירושלים וחבר הכנסת מטעם מפלגת ש"ס בכנסת ה-11. בנו השני של הרב עובדיה יוסף.

קורות חייו
----------

### נעוריו ותחילת דרכו הציבורית

נולד בירושלים, ילדם השני של הרב עובדיה ומרגלית יוסף. למד בישיבת פורת יוסף ובישיבת קול תורה, וכן בחברותא קבועה עם אביו. נישא לנצחיה, בת הדיין הרב עמרם אזולאי, בטקס חופה וקידושין שסידר הרב יוסף שלום אלישיב. לאחר נישואיו למד בכולל קול יעקב ובמוסד הרב קוק בירושלים, שם הוסמך לרבנות. החל משנת 1968 החל לשאת בקביעות דרשות שבועיות בשכונות שונות בירושלים, שהתאפיינו בסגנון עממי.

בשנים 1983–1984 היה חבר מועצת העיר ירושלים מטעם מפלגת ש"ס בבחירות הראשונות בהן התמודדה התנועה. לקראת הבחירות לכנסת ה-11 שובץ ברשימת ש"ס, שהתמודדה לראשונה בבחירות לכנסת, ונבחר במסגרתה לכנסת. היה חבר בוועדת חוקה, חוק ומשפט, ועדת החינוך והתרבות, וכן בוועדת החקירה הפרלמנטרית לתאונות דרכים. פעל למען תיקון חוק מיהו יהודי.

### התנתקות מש"ס

הרב יעקב יוסף עם הרב נתן בוקובזה (משמאל). חורף ה'תשס"ו (2006)
בשנת 1988, בתום ארבע שנות כהונה כחבר בכנסת ה-11, הוצא מהרשימה. התנגד לעיקרון "שטחים תמורת שלום" שבו תמך אביו.

כשנתיים לאחר שפרש מהכנסת, בעיצומה של חקירה משטרתית כנגד תנועת ש"ס, האשים בנאום פומבי אחדים מנציגי ש"ס בזיוף חתימות על המחאות ובמעילה בכספים, ואף קרא לנוכחים לדרוש מאביו להחליף את הנציגים שמוליכים אותו שולל. אביו הגיב על דברי בנו מבלי לנקוב בשמו, כי "כל מה שנאמר הוא שקר מוחלט". מאוחר יותר חזר בו הרב יעקב יוסף מרוב האשמותיו.

בשנת 1994, לאחר שנפטרה אמו, לא ישב שבעה בבית אביו עם כל משפחתו ובחר לשבת שבעה בביתו. אחיו הרב אברהם יוסף אמר ש"הרב יעקב יוסף אינו מתייעץ עם אבינו שליט"א בשום עניין, וכל דעותיו הן אישיות".

בשנת 2008, בעקבות שיחות אולמרט–אבו מאזן, תקף את ש"ס ואמר שהמפלגה "איבדה את זכותה המוסרית להתקיים", וכי היא לא תוכל לומר "ידינו לא שפכו את הדם הזה" אם תתמוך בוויתורים לרשות הפלסטינית.

הוא חלק על פסיקותיו של אביו; למשל, כשאביו התיר אכילה בפסח של עוגיות "מצה עשירה" (עוגיות העשויות מקמח למצות בצירוף שמן ויין), פסק בנו כדעתם של הרבנים מרדכי אליהו ואליהו בקשי דורון, שהעוגיות הללו הן חמץ גמור.

בשנת 2004 דחה אביו פסק הלכה שלו, שאסר על חיילי צה"ל אכילת מזון שמספק הצבא במקרה של אי ודאות באשר ליהדותם של הטבחים, עקב המספר הגדל של חיילים דרוזים ולא יהודים מעולי רוסיה. אביו כינה את הפסיקה "מסיתה".

### רבנות

ייסד ועמד בראשות ישיבת "חזון יעקב", הקרויה על שם סבו יעקב עובדיה. היה רב השכונות גבעת משה ותל ארזה בירושלים.

לאחר שאביו נתמנה לרב הראשי של תל אביב, הוא העביר אליו את הנהגת בתי הכנסת בשכונת הבוכרים ואת מסירת השיעורים בהם. הוא הקים בבית הכנסת "בורכוב" את ישיבת חזון יעקב, על שם סבו יעקב עובדיה. העביר שיעורים יומיים גם בבתי כנסת נוספים.

היה חבר בגוף הכשרות "בד"ץ ישא ברכה".

במשך שנים קבע את תפילתו בקבר שמעון הצדיק, היה רב המקום וכובד בהדלקה המרכזית בקבר בליל ל"ג בעומר.[דרוש מקור]

### פעילות ציבורית

יוסף היה הרב החרדי היחיד שתמך בפעילות עמותת "נוער כהלכה" ועודד את פניותיה לבתי משפט. בקיץ 2010, מספר ימים לאחר שניתנה הוראת מאסר להורים שהפרו את פסק הדין בבג"ץ עמנואל, אמר אביו הרב עובדיה יוסף כי "מי שפונים לערכאות כאילו הרימו יד בתורת משה, מחרפים ומגדפים ואין להם חלק לעולם הבא", דברים שהתפרשו כמתקפה עליו. למחרת הצהיר על משיכת ידו מהפרשה, בנימוק שבני משפחתו נחשפו לאיומים הולכים וגוברים. בעקבות הפרשה אף ביקש דוד נחמן בלוי, שהרב יעקב יוסף היה תלמידו בילדותו, לבטל את מינויו כרב שכונת גבעת משה. לאחר פטירתו, במהלך הלווייתו מסר ידידו הרב יעקב עדס כי כחלק מצוואתו ביקש ממנו הרב יוסף להודיע כי הגיע למסקנה ש"אסור לערב בעניין את מערכת המשפט, את השלטונות, בכל צעד שהוא". כמו כן הודיע כי יש לאסור שירות לאומי לבנות.

בתקופת תוכנית ההתנתקות הצטרף לקוראים לסרב פקודה. נמנה עם רבני המטה להצלת העם והארץ, אך בסוף 2012 פרש ממנו. לקראת הבחירות לכנסת ה-18 הודיע על תמיכתו באיחוד הלאומי, ושימש כחבר מועצת הרבנים של המפלגה. נתן הסכמה לספר "תורת המלך", ובעקבות כך זומן לחקירה משטרתית, לה סירב להתייצב, ועוכב לחקירה ב-3 ביולי 2011 על ידי המשטרה בחזרו מתפילה בקבר שמעון הצדיק, ושוחרר לאחר חקירה קצרה. הרב יעקב יוסף היה חבר באיחוד הרבנים למען ארץ ישראל וחתם בקביעות על הכרוזים שלהם.

### אחרית ימיו

בינואר 2012, נתגלה בגופו סרטן הלבלב, והרב בניהו שמואלי הוסיף לו את השם "**חי**" כסגולה. בתקופת חוליו ביקר אצל אביו, שהתבטא על גדולתו בתורה וקרא להתפלל לרפואתו.[דרוש מקור]

הרב יוסף נפטר בב' באייר ה'תשע"ג (12 באפריל 2013), כחצי שנה לפני פטירת אביו, ונקבר בהר המנוחות בירושלים. על מצבתו נכתב על פי צוואתו: "פ"נ עבדך בן אמתך יעקב בן מרגלית יוסף"בלבד, אביו ובניו ספדו לו בהלווייתו.

ספריו
-----

הרב יוסף השאיר אחריו הקלטות ובהן עשרות אלפי שעות של שיעורים. חלקן יצאו בדיסקים מסודרים לפי סדר השולחן ערוך.

לאחר גילוי מחלתו החל לכתוב את שיעוריו בהלכה לסדרת ספרים בשם "בעתה אחישנה" שערכו בגימטריה שווה לערכו של שמו. את ספריו ערך יחד עם בנו הבכור, הרב עובדיה. כשבוע לפני פטירתו יצא לאור הספר הראשון בסדרה, מועדים חלק א'. בספר גם הערות וחידושי בנו בשם "אמרי עובדיה".

לאחר פטירתו נערכו מספר ספרי הלכה נוספים על פי הקלטות שיעוריו.

חיים אישים
----------

היה נשוי לרבנית נצחיה, שנפטרה אף היא מסרטן מעט אחרי בעלה, בי"ז באב ה'תשע"ד (בגיל 64), והם התגוררו יחד בשכונת שמואל הנביא בירושלים. לזוג היו שמונה ילדים: הרב עובדיה, משמש כראש כולל בבית שמש ורב קהילה ברמת בית שמש ג', מחבר ספר "אמרי עובדיה", וממלא מקום אביו בראשות ישיבת חזון יעקב ובשיעוריו בבית הכנסת בורכוב. בנו יהונתן (אנ') חבר מועצת העיר ירושלים, פעיל ימין וראש מכינה תורנית במבשרת ציון. בניו הרב משה, והרב עמרם מעבירים שיעורי הלכה בבית המדרש "חזון יעקב" כמסורת אביהם.

לקריאה נוספת
------------

* הרב אברהם יקותיאל, **קדוש יעקב**, 2012
* יהונתן יוסף, **עבדך בן אמתך**, ירושלים תשע"ו.

קישורים חיצוניים
----------------

* 

* יעקב יוסף, באתר הכנסת

* יעקב יוסף, באתר כנסת פתוחה
* שיעורי הרב יעקב יוסף, באתר "קודש"
* שיעוריו ושיעורים נוספים מבית המדרש חזון יעקב גם בערוצי היוטיוב: Rav Yaakov Yosef Zatzukal
* יעקב רביבו, "פה נטמן עבדך בן אמתך" - תולדות חיי הרב יעקב יוסף בקצרה, אתר הידברות, 18 באפריל 2013
* יהודה שלזינגר, המורד, באתר ישראל היום, 2 ביולי 2010
* ניצן קידר וחגית רוטנברג, קול יעקב, באתר ערוץ 7, 7 ביולי 2011
* כתבה על הרב יעקב יוסף בימי חוליו, משפחה
* אלירן אהרון, "הרב הקדיש את חייו ללימוד תורה" ערוץ 7
* חתנו הרב אברהם בן חיים מספר על חמיו.
* חכם יעקב יוסף, באתר "החכם היומי"
* יעקב חי בן עובדיה יוסף (1946-2013), דף שער בספרייה הלאומית
* כל הכתבות על הרב יעקב יוסף, באתר ערוץ 7

הערות שוליים
------------

1. ↑  הרב יצחק יוסף מדבר על אחיו
2. ↑  אריה דיין, המעיין המתגבר, סיפורה של תנועת ש"ס, עמוד 302, באתר גוגל ספרים
3. ↑  אודי אשרי, יותר רן כהן, פחות כהנא, חדשות, 30 בדצמבר 1988
4. 1 2  אריה דיין,המעיין המתגבר, סיפורה של תנועת ש"ס, באתר גוגל ספרים
5. ↑  נטע סלע, סולם יעקב: מי אתה הרב יעקב יוסף?, באתר nrg‏, 28 ביוני 2010 (תחת "הבן המורד" - פסקה שביעית)
6. ↑  שאל את הרב - שאלות ותשובות ביהדות ובהלכה, הרב שלמה אבינר, באתר "מורשת", כ"ח באדר ב התשס"ח
7. ↑  אפרת וייס, בן הרב עובדיה סוגר חשבון עם ש"ס ומחפש מפלגה, באתר ynet, 11 ביוני 2008
8. ↑  צבי אלוש, יוסי אליטוב,חייו, משנתו ומהלכיו הפוליטיים של הרב עובדיה יוסף, באתר גוגל ספרים
9. ↑  דיווח חדשותי,Rabbi Yosef Dismisses his Son?s Halachic Ruling, באתר ערוץ 7
10. ↑  עוזי ברוך, הרב יעקב יוסף אושפז בשערי צדק, באתר ערוץ 7, 28 ביוני 2010
11. ↑  
	* הדרישה: לפטר את הגר"י יוסף! • פרסום ראשון, המסמך הבלעדי, בחדרי חרדים
12. ↑  יאיר אטינגר, חיים לוינסון, מת הרב יעקב יוסף, בנו של הרב עובדיה, באתר הארץ, 12 באפריל 2013
13. ↑  אילן מרסיאנו ואפרת וייס, הקיבוץ הדתי נגד סירוב פקודה, באתר ynet, 19 באוקטובר 2004
14. ↑  יוסי חסיד, חשיפה: הרב יעקב יוסף פורש בזעם מתנועת ארץ ישראל שלנו, באתר JDN, כ״ג בכסלו תשע״ג(הקישור אינו פעיל, 14.6.2020)
15. ↑  חזקי עזרא, הרב יעקב יוסף: תומך באיחוד הלאומי, אתר ערוץ 7, 10.2.2009
16. ↑  משה ויסברג, לקיים בנו • בנו בכורו של הגר"ע - חלה במחלה קשה; המקובלים הוסיפו שם, באתר בחדרי חרדים, 18 בינואר 2012
17. ↑  חזקי שטרן - חרדים, ‏מרן הרב עובדיה יוסף שמע על מחלת בנו - והפסיק לקבל קהל, באתר כיכר השבת, 18 בינואר 2012
18. ↑  ישי כהן נפטר הרב יעקב יוסף, באתר כיכר השבת, 13 באפריל 2013.
19. ↑  על פי הצהרת המוציאים על גבי העטיפות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306547905171
* ISNI: 0000 0004 2337 7871
* LCCN: no2013127653
* VIAF: 305857103
* WorldCat: lccn-no2013127653

 |